আলতাফ মাহমুদকে বছরের পর বছর মানুষের হৃদয়ে বাঁচিয়ে রাখতে কেন্দ্রীয় শহীদ মিনারে লাগানো হয়েছে একটি পলাশ গাছ। কারণ এই গাছ সাধারণত তিন শ’ বছর বাঁচে। আলতাফ মাহমুদ কন্যা শাওন মাহমুদ বাংলা ট্রিবিউনকে বলেন, ‘এর মধ্যে দিয়ে শহীদ আলতাফ মাহমুদ বছরের পর বছর বেঁচে থাকবেন মানুষের হৃদয়ে। আমরা কেউ বেঁচে থাকবো না, একদিন সবাই মরে যাবো। তাই আমার চাওয়া তিন শ’ বছর পর যখন এই পলাশ গাছটি মরে যাবে তখন যেন আরেকটি পলাশ গাছ এখানে লাগানো হয়, সেটি মরে গেলে আরেকটি। কাউকে এই দায়িত্বটি নিতে হবে, আমি আশা করি, কেউ না কেউ দায়িত্বটি নেবেন। বাংলাদেশ যতদিন থাকবে, বাংলা ভাষা যতদিন থাকবে, বাঙালির ভাষা আন্দোলনের ইতিহাস যতদিন থাকবে, ততদিন আলতাফ মাহমুদদের থাকতে হবে। আলতাফ মাহমুদ পলাশ ফুল হয়ে ফুটবেন, পলাশ গাছ হয়ে বেঁচে থাকবেন।’